In nomine Patris et Filii et Spiritus-Sancti, gratia Dei Philippus propitia divinitate Francorum rex, cunctis fidei catholicæ et veræ credentibus, æternæ felicitatis optabile munus. Licet immeriti sanctorum exigentibus (quoniam minime culpis caremur deviantes suffragiis), tamen oportet patrocinia eorum ubique et signa amplecti quæ cotidiana aspicienter fieri credimus et vestigia vel in aliquibusdam bonæ actionis operibus obsecundantes feliciter sequi, quæ eorum interventu assiduo possumus contingere perhenniter promissa gaudia siderei cœli, prodigiis quorum et continuis exemplis per totum Dei gratia ego Philippus rex Francorum, munitus mando notificans cunctis nostræ curiæ fidelibus et multum perobto ut omnis audiens intelligat nostrorum fidelium cohetus hoc regale præceptum, quod Deo et sancto Petro, cæterisque apostolis et martyribus sacris, Saviniano videlicet et Potentiano, et ejusdem cœnobii cæteris sanctis, eorumque monachis Deo servientibus ad plenum firmare studemus. Igitur volo ut audiatis clamorem abbatis Gerberti et monachorum Sancti-Petri de nostris præpositis et ministris Senonensibus, de valde injustis et malis consuetudinibus quas injuste per terras Sancti-Petri-Vivi facientes opponunt. Nam de omni sæculari inquietudine et potestate reges Francorum, antecessores nostri, præceptum inviolabile eidem casæ Dei, luculenter statuentes, firmaverunt; et postmodum avus noster Robertus, ob amorem Dei et beati Petri, sanctique præsulis ac martyris Saviniani, cujus venerabile corpus idem avus meus a solo elevans auro et gemmis ornavit. Ergo illud quod præfati reges Francorum præceptum corroborantes statuerunt, similiter et nos regali auctoritate firmiter consolidamus, ita ut ab hodierna die ulterius sub integra defensione ab omni strepitu et judiciari potestatis impulsione sit omnis terra ejusdem abbatiæ libera et immunis; et ut nullus ministrorum nostrorum judex, publicanus nec in burgio, nec in villis, nec in viis, nec in terris ullam consuetudinem accipere præsumat, nec rotaticos, nec pedaticos, nec toleneos nec homines ipsius ecclesiæ distringere tam servos, quam ingenuos; neque ullas redibitiones, aut inlicitas occasiones audeat vindicare. Et ut hoc præceptum firmum et stabile permaneat, manu propria firmavimus et nostro sigillo sigillari jussimus. Actum Parisius publice, anno ab incarnatione domini MLXIIII, regnante Philippo anno X. Signum PHILIPPI regis, RICHERI archiepiscopi Senonensis, ARRAUDI Carnotensis episcopi, GALTERII Meldensis episcopi, VUALERANI camerarii, FRODERICI dapiferi, VUIDONIS pincernæ magistri, ALELINI conestabularii, HUGONIS de Puteo, HUGONIS de Domo-Martino, GAUFRIDI de Calvomonte, GAUFRIDUS, cancellarius, relegendo subscripsit.